Bauhaus (yhtye)

Bauhaus on vuonna 1978 Northamptonissa perustettu englantilainen rock-yhtye. Yhtye otti nimensä saksalaiselta Bauhaus-taidekoululta ja käytti alun perin nimeä Bauhaus 1919 mutta luopui hyvin pian vuosiluvusta. Bauhaus yhdisteli musiikissaan useita vaikutteita (muun muassa punkista ja glam rockista) luoden samalla omanlaistaan synkkää mutta energistä post-punkia. Yhtye hajosi vuonna 1983 julkaistuaan neljä täyspitkää studioalbumia mutta palasi esiintymislavoille vuonna 1998 menestyksekkäällä paluukiertueella.

Bauhausin vuonna 1979 ilmestynyttä ensisingleä ”Bela Lugosi’s Dead” pidetään myös ensimmäisenä goottirock-levynä. Yhtyeen vaikutus goottirockin kehitykseen on ollut merkittävä, ja se on ollut gootti-skenen suosituimpia yhtyeitä.

 Yhtyeen ura 
Bauhaus perustettiin vuonna 1978 Northamptonissa, Englannissa. Kitaristi/laulaja Daniel Ash, basisti/laulaja David J (s. David Jay Haskins) ja rumpali Kevin Haskins olivat aiemmin soittaneet yhdessä trioksi nimetyssä The Craze -kokoonpanossa ennen kuin perustivat Bauhausin yhdessä laulaja Peter Murphyn kanssa. 
vasen|pienoiskuva|276x276px|Bauhausin laulaja Peter Murphy
Elokuussa 1979 yhtye julkaisi debyyttisinglensä ”Bela Lugosi’s Dead” pienellä riippumattomalla levymerkillä Small Wonder Records. Yhdeksänminuuttinen ”Bela Lugosi’s Dead” oli omistettu unkarilaiselle näyttelijälle Bela Lugosille, joka oli tehnyt uransa klassisissa kauhuelokuvissa, esimerkiksi esiintyen Draculana vuoden 1931 filmatisoinnissa. Vaikka kappale ei noussut listahiteiksi, siitä tuli goottirockin epävirallinen hymni, joka pysyi Ison-Britannian indie-listoilla vuosien ajan. Kolme kuukautta myöhemmin Bauhaus solmi levytyssopimuksen Beggars Banquetin alamerkin 4AD:n kanssa. Toisena singlenä julkaistiin ”Dark Entries” tammikuussa 1980. Ensimmäisen Euroopan-kiertueensa jälkeen yhtye julkaisi kesällä ”Terror Couple Kill Colonel” -singlen, joka nousi indie-listojen hitiksi.

Syyskuussa Bauhaus teki ensimmäisen Amerikan-kiertueensa ja julkaisi cover-versionsa T. Rexin kappaleesta ”Telegram Sam”. Lokakuussa ilmestyi debyyttialbumi In the Flat Field, joka nousi ykköseksi indie-listoilla ja sijalle 72 Britannian virallisella listalla. Albumin menestys toi yhtyeelle ensimmäiset listahitit: ”Kick in the Eye” ja ”The Passion of Lovers” nousivat Ison-Britannian Top 60 -listalle vuonna 1981. 

Lokakuussa Bauhaus julkaisi toisen albuminsa Mask, joka paljasti kunnianhimoisemman musiikillisen suunnan – mukaan tuli vaikutteita metallista ja elektronisista äänimaisemista. Vaikka soundi muuttui saavutettavammaksi, musiikin synkkä ja uhkaava ydin säilyi. Mask oli kaupallinen menestys ja ylsi Britannian listalla sijalle 30.

Maaliskuussa 1982 Bauhaus julkaisi EP:n Searching for Satori, joka nousi Britannian listoilla sijalle 45; kesällä ilmestyi menestyssingle ”Spirit”. Syksyllä yhtye sai listamenestyksen David Bowien ”Ziggy Stardust” -kappaleen cover-versiolla, joka nousi sijalle 15. Singlen suosio nosti yhtyeen kolmannen albumin The Sky’s Gone Out listan sijalle 4. Yhtye julkaisi myös livealbumin Press the Eject and Give Me the Tape (1982). 

Vuoden 1983 alussa Murphy sairastui keuhkokuumeeseen eikä pystynyt osallistumaan täyspainoisesti neljännen albumin Burning From the Inside nauhoituksiin. Tämän vuoksi levyllä kuullaan paljon Ashin ja David J:n säveltämää ja esittämää materiaalia. Albumin kappaleesta ”She’s In Parties” tuli kuitenkin yhtyeen tunnetuimpia kappaleita. 

Murphyn toivuttua yhtye kiersi Japanissa ja palasi sitten Isoon-Britanniaan edistämään levyn kesäjulkaisua. Burning From the Inside oli jälleen hitti ja nousi sijalle 13. Heinäkuussa 1983 Bauhaus hajosi sisäisiin riitoihin.
 Yhtyeen myöhemmät vuodet 
pienoiskuva|Basisti David J ja laulaja Peter Murphy lavalla Bauhausin konsertissa.
Hajoamisen jälkeen Peter Murphy perusti Dali’s Car -yhtyeen yhdessä Japan-yhtyeen Mick Karnin kanssa ja aloitti sitten soolouran. Daniel Ash jatkoi Tones on Tail -projektinsa parissa, jonka hän oli aloittanut jo vuonna 1981. Kevin Haskins liittyi myös mukaan Bauhausin hajoamisen jälkeen. David J julkaisi soololevyjä ja liittyi hetkeksi Jazz Butcher -yhtyeeseen. Ash, Haskins ja J perustivat Love and Rocketsin vuonna 1985.

Bauhaus palasi yhteen ja lähti kiertueelle vuonna 1998. Paluukiertueella taltioitiin yhtyeen New Yorkin Hammerstein Ballroomilla pidetty konsertti, ja se julkaistiin tuplalevynä nimellä Gotham. Vuonna 2008 Bauhaus ilmestyi julkisuuteen julkaisemalla albumin Go Away White. Yhtye ilmoitti samalla, että albumi jää sen viimeiseksi levyksi. 

Bauhaus lähti kiertueelle vuonna 2018 mutta ajautui nopeasti ongelmiin laulaja Peter Murphyn käytöksen ja terveysongelmien vuoksi. Yhtyeen konsertti Tukholmassa keskeytettiin, kun laulaja heitti lavalta pullon yleisöön ja katsoja loukkaantui ja joutui sairaalaan. Lavan takana Murphy ajautui tappeluun turvamiesten kanssa ja hänet heitettiin ulos konserttisalista. 

Vuonna 2019 yhtye julkaisi singlen ”Drink New Wine” Kappale oli yhtyeen ensimmäinen uusi kappale 14 vuoteen. Yhtye yritti jälleen paluuta keikoille mutta joutui perumaan esiintymisiä Peter Murphyn terveysongelmien vuoksi. Murphy joutui New Yorkissa kiireellisesti sairaalaan sydänkohtauksen vuoksi 13. elokuuta 2019. Vuonna 2022 Bauhaus yritti uudelleen paluuta keikoille, mutta kiertue jouduttiin jälleen perumaan. Murphy ilmoitti hakeutuvansa hoitoon. 

 Jäsenet 
 Peter Murphy: laulu; (s. 11. heinäkuuta 1957, Northampton)
 Daniel Ash: kitara, saksofoni; (s. 31. heinäkuuta 1957, Northampton)
 David J: bassokitara; (s. 24. huhtikuuta 1957, Northampton)
 Kevin Haskins: rummut; (s. 19. heinäkuuta 1960, Northampton)

 Diskografia 

 In the Flat Field (1980)
 Mask (1981)	
 The Sky’s Gone Out (1982)
 Press the Eject and Give Me the Tape (1982) Live-taltiointi
 Burning from the Inside(1983)	
 Rest in Peace: The Final Concert (1992) Live-taltiointi
 Gotham (1999) Live-taltiointi
 Go Away White (2008)

 Lähteet 

 Aiheesta muualla 
 Viralliset kotisivut 


Luokka:Brittiläiset goottirockyhtyeet
Luokka:Brittiläiset post-punk-yhtyeet